CELEX: 62020TN0718
Language: lt
Date: 2020-12-05 00:00:00
Title: Byla T-718/20: 2020 m. gruodžio 5 d. pareikštas ieškinys byloje WIZZ Air Hungary / Komisija

2021 2 15   
            
            
               LT
            
            
               Europos Sąjungos oficialusis leidinys
            
            
               C 53/46
            
         
      2020 m. gruodžio 5 d. pareikštas ieškinys byloje WIZZ Air Hungary / Komisija
      
      (Byla T-718/20)
      (2021/C 53/62)
      Proceso kalba: anglų
      
         Šalys
      
      
         Ieškovė: WIZZ Air Hungary Légiközlekedési Zrt. (WIZZ Air Hungary Zrt.) (Budapeštas, Vengrija), atstovaujama advokatų E. Vahida, S. Rating ir I. Metaxas-Maranghidis
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2020 m. vasario 24 d. Europos Komisijos sprendimą (ES) byloje dėl valstybės pagalbos SA.56244 – Sanavimo pagalba Tarom (1) ir
               
            
                  —
               
               
                  priteisti iš Europos Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad sanavimo pagalba Tarom neatitinka Europos Komisijos sanavimo ir restruktūrizavimo gairėse (2) nustatytos suderinamumo sąlygos, kad sanavimo pagalba turėtų padėti siekti tikro bendrojo intereso tikslo, nes Komisija neįvertino Tarom reikšmės vidaus ir tarptautinėje oro transporto rinkose ir Tarom pakeitimo tikimybės.
               
            
                  2.
               
               
                  Antrasis ieškinio pagrindas grindžiamas tuo, kad sanavimo pagalba neatitinka sanavimo ir restruktūrizavimo gairėse nustatytos suderinamumo sąlygos „pirmą ir paskutinį kartą“, nes ankstesnis Tarom restruktūrizavimo laikotarpis baigėsi 2019 m., t. y. mažiau nei prieš dešimt metų iki Europos Komisijai patvirtinant naują Tarom skirtą sanavimo pagalbą 2020 m. vasario 24 d. sprendime.
               
            
                  3.
               
               
                  Trečiasis ieškinio pagrindas grindžiamas tuo, kad nepaisydama rimtų sunkumų Europos Komisija nepradėjo oficialios tyrimo procedūros ir pažeidė ieškovės procesines teises.
               
            
                  4.
               
               
                  Ketvirtasis ieškinio pagrindas grindžiamas tuo, kad Europos Komisija pažeidė savo pareigą motyvuoti.
               
            
         (1)  OL C 310, 2020, p. 3.
      
         (2)  Gairės dėl valstybės pagalbos sunkumų patiriančioms ne finansų įmonėms sanuoti ir restruktūrizuoti (OL C 249, 2014, p. 1).